Planeerimisfaasis olev väike 25 kohaga kohvik riigi pealinnas Kampalas pakub tööd kooli lõpetanud erivajadustega noortele, kel on negatiivsete hoiakute tõttu äärmiselt raske iseseisvat elu alustada. Rahvusvahelise tööorganisatsiooni ILO andmetel on Ugandas puuetega inimesi kokku 5 miljonit (16% rahvastikust), kellest 3 miljonit on noored. Ugandas peetakse puudega inimest perekonna häbiplekiks - nad jäetakse elust kõrvale,  halvimal juhul hüljatakse.    Ugandas vabatahtlikuna töötanud Jüri Saarma eestvedamisel on eestlased annetanud juba 41% vajaminevast stardikapitalist ehk 9 600 EUR. "Võtame Uganda erivajadustega noortele suunatud projekti hea meelega Mondo tiiva alla, sest usume ettevõtmistesse, mille algatajad on kohaliku elu-oluga ja vajadustega kursis", usub Uganda projekti edukusse Mondo toetusprogrammi juht Riina Kuusik-Rajasaar. Kaks aastat tagasi alustatud toetusprogramm Ghanas on tänaseks laienenud ka  Keeniasse, sh erivajadustega laste koolihariduse andmiseks. MTÜ Mondo ootab Uganda kohviku projektile rahalisi annetusi kui ka südikat ja kogemustega vabatahtlikku, kes koostöös Uganda Erivajadustega Noorte Liiduga aitaks kohvikut käivitada.    Tänavu käib MTÜ Mondo vahendusel ja eestlaste toetusel koolis 180 Aafrika last: 130 Ghanas ja 50 Keenias. Alates 2009. aastast pakub MTÜ Mondo eestlastele võimalust toetada Aafrika lesknaiste väike-ettevõtlust ja sissetulekuid loovat tegevust eetiliste kingituste  kaudu.      Lisateave:  Jüri Saarma  51 30 663  aafrika@mondo.org.ee  www.muudamaailma.ee